CELEX: 62019CN0611
Language: mt
Date: 2019-08-13 00:00:00
Title: Kawża C-611/19: Talba għal deċiżjoni preliminari mressqa mill-Fővárosi Közigazgatási és Munkaügyi Bíróság (l-Ungerija) fit-13 ta’ Awwissu 2019 – Crewprint Kft. vs Nemzeti Adó- és Vámhivatal Fellebbviteli Igazgatósága

23.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 95/9
            
         
      Talba għal deċiżjoni preliminari mressqa mill-Fővárosi Közigazgatási és Munkaügyi Bíróság (l-Ungerija) fit-13 ta’ Awwissu 2019 – Crewprint Kft. vs Nemzeti Adó- és Vámhivatal Fellebbviteli Igazgatósága
      (Kawża C-611/19)
      (2020/C 95/07)
      Lingwa tal-kawża: l-Ungeriż
      
         Qorti tar-rinviju
      
      Fővárosi Közigazgatási és Munkaügyi Bíróság
      
         Partijiet fil-kawża prinċipali
      
      
         Rikorrenti: Crewprint Kft.
      
         Konvenuta: Nemzeti Adó- és Vámhivatal Fellebbviteli Igazgatósága
      
         Domandi preliminari
      
      
                  1)
               
               
                  Huma konformi mad-dispożizzjonijiet rilevanti [fil-qasam ta’ tnaqqis tal-VAT] tad-Direttiva 2006/112 (1) u mal-prinċipju ta’ newtralità fiskali, interpretazzjoni nazzjonali u prattika nazzjonali skont liema l-amministrazzjoni fiskali tirrifjuta d-dritt [għat-tnaqqis tal-VAT] fir-rigward ta’ tranżazzjoni ekonomika mwettqa bejn il-partijiet, abbażi tal-fatt li hija tqis li l-forma tar-relazzjoni legali bejniethom (kuntratt għal xogħlijiet) hija frawdolenti, għaliex tagħti lok għal dritt għal tnaqqis u, b’dan il-mod, tikklassifikaha, taħt l-Artikolu 1(7) [tal-Liġi dwar ir-Regoli ta’ Proċedura Fiskali Ġenerali] bħala attività (attività ta’ aġent) li ma tagħtix lok għal dritt għal tnaqqis, għaliex tqis li l-aġir tal-partijiet għandu bħala għan l-evażjoni fiskali peress li l-attività mwettqa mid-destinatarju tal-fattura ma kellux neċessarjament għalfejn jieħu [din il-forma ta’ negozju] u peress li setgħet twettaq din l-attività anki bħala aġent? F’dan il-kuntest, bħala rekwiżit sabiex jiġi applikat it-[tnaqqis tal-VAT], il-persuni taxxabbli għandhom l-obbligu ta’ natura fiskali li jagħżlu bħala forma ta’ attività ekonomika dik li tpoġġi fuqhom l-ikbar piż fiskali, jew jikkostitwixxi prattika abbużiva il-fatt li, fl-eżerċizzju tal-libertà tal-kuntratt li huma jgawdu minnha u għal raġunijiet mhux relatati mad-dritt fiskali, jagħżlu forma kuntrattwali tal-attività ekonomika mwettqa bejniethom li għandha wkoll effett mhux intenzjonat minnhom li jikkonsisti fid-dritt għat-tnaqqis tat-taxxa?
               
            
                  2)
               
               
                  Huma konformi mad-dispożizzjonijiet rilevanti [fil-qasam ta’ tnaqqis tal-VAT] tad-Direttiva 2006/112 u mal-prinċipju ta’ newtralità fiskali, interpretazzjoni nazzjonali u prattika nazzjonali skont liema, fil-każ li l-persuna taxxabbli li tixtieq teżerċita d-dritt [għat-tnaqqis tal-VAT] tissodisfa r-rekwiżiti sostantivi u l-kundizzjonijiet formali [għall-imsemmi tnaqqis] u tkun ħadet il-miżuri li tista’ tkun mistennija li tieħu qabel il-konklużjoni tal-kuntratt, l-awtorità tat-taxxa tirrifjuta d-dritt għat-tnaqqis tal-VAT abbażi tal-fatt li tqis li l-istabbiliment ta’ katina ma huwiex neċessarju mill-perspettiva ekonomika u jikkostitwixxi għalhekk prattika abbużiva għaliex is-subkuntrattur, minkejja li jinsab f’pożizzjoni li jwettaq il-provvista ta’ servizzi, iqabbad subkuntratturi oħrajn għal raġunijiet mhux relatati mal-fatt taxxabbli, u għaliex il-persuna taxxabbli li tixtieq teżerċita d-dritt [għat-tnaqqis tal-VAT] kienet taf, meta aċċettat l-inkarigu, li s-subkuntrattur tagħha, minħabba nuqqas ta’ persunal u riżorsi materjali, kien ser jipprovdi s-servizzi permezz ta’ subkuntratturi rispettivi tiegħu? Ir-risposta hija affettwata mill-fatt li l-persuna taxxabbli jew is-subkuntrattur tagħha inkorporaw fil-katina subkuntrattur li miegħu għandhom relazzjoni diretta jew li miegħu għandhom rabta personali jew organizzattiva (għarfien personali, relazzjoni ta’ familja jew l-istess sjieda)?
               
            
                  3)
               
               
                  Fil-każ ta’ risposta fl-affermattiv għad-domanda preċedenti, ir-rekwiżit li l-fatti għandhom jiġu ddeterminati abbażi ta’ fatti oġġettivi huwa ssodisfatt meta, fi proċedimenti li fihom l-amministrazzjoni fiskali tqis li r-relazzjoni ekonomika bejn il-persuna taxxabbli li tixtieq teżerċita d-dritt [għat-tnaqqis tal-VAT] u s-subkuntrattur tagħha ma hijiex razzjonali u ġġustifikata, hija tibbaża dan il-fatt fuq ix-xhieda ta’ uħud mill-impjegati tas-subkuntrattur biss, mingħajr ma tiddetermina abbażi ta’ fatti oġġettivi l-karatteristiċi tal-attività ekonomika li tikkostitwixxi s-suġġett tal-kuntratt, iċ-ċirkustanzi speċifiċi tagħha u l-kuntest ekonomiku rilevanti, u mingħajr ma tisma’ lid-diretturi tal-persuna taxxabbli u lill-impriżi subkuntratturi li jagħmlu parti mill-katina, li għandhom setgħat deċiżjonali, u, f’dan il-każ, huwa rilevanti jekk il-persuna taxxabbli jew il-membri tal-katina għandhom kapaċità li jipprovdu s-servizzi u huwa neċessarju li jiġi involut espert f’dan ir-rigward?
               
            
                  4)
               
               
                  Huma konformi mad-dispożizzjonijiet tad-Direttiva 2006/112 u mal-prinċipju ta’ effettività, interpretazzjoni nazzjonali u prattika nazzjonali skont liema, fil-każ li jiġu ssodisfatti r-rekwiżiti sostantivi u l-kundizzjonijiet formali [għat-tnaqqis tat-taxxa] u li jkunu ġew adottati l-miżuri [raġonevolment] rikjesti, l-amministrazzjoni fiskali, abbażi ta’ ċirkustanzi li, skont sentenzi tal-Qorti tal-Ġustizzja ma jiġġustifikawx [ir-rifjut tat-tnaqqis tal-VAT] u ma humiex oġġettivi, tqis li l-frodi fiskali hija pprovata u tirrifjuta d-dritt [għat-tnaqqis tal-VAT], biss għaliex dawn iċ-ċirkustanzi jseħħu f’numru suffiċjenti tal-membri investigati fil-katina skoperta?
               
            
         (1)  Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, u rettifika ĠU 2007, L 335, p. 60)